CELEX: 22020D0554
Language: sk
Date: 2018-06-12 00:00:00
Title: Rozhodnutie Spoločného veterinárneho výboru č. 1/2018 zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami z 12. júna 2018 o zmene dodatku 6 k prílohe 11 k dohode [2020/554]

22.4.2020   
               
               
                  SK
               
               
                  Úradný vestník Európskej únie
               
               
                  L 127/26
               
            
         ROZHODNUTIE SPOLOČNÉHO VETERINÁRNEHO VÝBORU č. 1/2018 ZRIADENÉHO DOHODOU MEDZI EURÓPSKYM SPOLOČENSTVOM A ŠVAJČIARSKOU KONFEDERÁCIOU O OBCHODE S POĽNOHOSPODÁRSKYMI VÝROBKAMI
         z 12. júna 2018
         o zmene dodatku 6 k prílohe 11 k dohode [2020/554]
         SPOLOČNÝ VETERINÁRNY VÝBOR,
         so zreteľom na Dohodu medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (1), a najmä na článok 19 ods. 3 jej prílohy 11,
         keďže:
         
                     (1)
                  
                  
                     Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (ďalej len „poľnohospodárska dohoda“) nadobudla platnosť 1. júna 2002.
                  
               
                     (2)
                  
                  
                     Podľa článku 19 ods. 1 prílohy 11 k poľnohospodárskej dohode je Spoločný veterinárny výbor (ďalej len „Spoločný veterinárny výbor“) zodpovedný za prerokovanie všetkých otázok týkajúcich sa uvedenej prílohy a jej uplatňovania a za vykonávanie úloh, ktoré sú v nej stanovené. V súlade s článkom 19 ods. 3 prílohy 11 môže Spoločný veterinárny výbor rozhodnúť o zmene dodatkov k uvedenej prílohe, najmä na účel ich úpravy a aktualizácie.
                  
               
                     (3)
                  
                  
                     Dodatky 1, 2, 3, 4, 5, 6 a 11 k prílohe 11 k poľnohospodárskej dohode boli prvý raz zmenené rozhodnutím Spoločného veterinárneho výboru č. 2/2003 (2).
                  
               
                     (4)
                  
                  
                     Dodatky 1, 2, 3, 4, 5, 6, 7, 10 a 11 k prílohe 11 k poľnohospodárskej dohode boli naposledy zmenené rozhodnutím Spoločného veterinárneho výboru č. 1/2015 (3).
                  
               
                     (5)
                  
                  
                     Švajčiarsko využilo niekoľko po sebe nasledujúcich období, počas ktorých mohlo uplatniť výnimku týkajúcu sa vyšetrenia na zistenie prítomnosti trichinel v jatočných telách a mäse domácich ošípaných určených na výkrm a zabitie v bitúnkoch s nízkou kapacitou. Vo Švajčiarsku nebol zistený žiadny prípad výskytu trichinel už viac ako päťdesiat rokov. Švajčiarsko má navyše fungujúci program zisťovania a zaväzuje sa, že mäso domácich ošípaných uvádzané na trh v rámci Európskej únie sa vždy vyšetrí na zistenie prítomnosti trichinel v jatočných telách a mäse domácich ošípaných. Preto je možné ukončiť časovú obmedzenosť výnimky.
                  
               
                     (6)
                  
                  
                     S cieľom zamedziť prerušeniu existujúcej a dobre fungujúcej praxe a zaistiť právnu istotu tak, aby nedošlo k žiadnym nepredvídateľným negatívnym následkom, je vhodné uplatňovať toto rozhodnutie so spätnou účinnosťou od 1. januára 2017.
                  
               
                     (7)
                  
                  
                     Toto rozhodnutie by malo nadobudnúť účinnosť dňom jeho prijatia.
                  
               
                     (8)
                  
                  
                     Dodatok 6 k prílohe 11 k poľnohospodárskej dohode by sa preto mal zmeniť,
                  
               PRIJAL TOTO ROZHODNUTIE:
         
            Článok 1
            Dodatok 6 k prílohe 11 k poľnohospodárskej dohode sa týmto mení takto:
            
                        1.
                     
                     
                        Body 4 až 6 v kapitole „Špeciálne podmienky“ sa nahrádzajú takto:
                        
                                    „4.
                                 
                                 
                                    Orgány Švajčiarska sa zaväzujú, že jatočné telá a mäso domácich ošípaných uvádzané na trh v rámci Európskej únie sa vždy vyšetria na zistenie prítomnosti trichinel v jatočných telách a mäse domácich ošípaných.
                                 
                              
                                    5.
                                 
                                 
                                    Vo Švajčiarsku sa v rámci vyšetrení na zistenie prítomnosti trichinel používajú metódy zisťovania opísané v kapitolách I a II prílohy I k vykonávaciemu nariadeniu Komisie (EÚ) 2015/1375 (*1).
                                 
                              
                                    6.
                                 
                                 
                                    Podľa ustanovení článku 8 ods. 1 písm. a) a článku 8 ods. 3 nariadenia Spolkového ministerstva vnútra z 23. novembra 2005 o hygiene pri zabíjaní zvierat (OHyAb; RS 817.190.1) a článku 10 ods. 8 nariadenia Spolkového ministerstva vnútra z 16. decembra 2016 o potravinách živočíšneho pôvodu (RS 817.022.108) sú tieto jatočné telá a mäso domácich ošípaných určených na výkrm a zabitie, ako aj mäsové prípravky, mäsové výrobky a výrobky z takéhoto mäsa, ktoré nie sú určené na trh v Európskej únii, označené osobitnou pečiatkou potvrdzujúcou zdravotnú neškodnosť v súlade so vzorom uvedeným v poslednom pododseku prílohy 9 k nariadeniu Spolkového ministerstva vnútra z 23. novembra 2005 o hygiene pri zabíjaní zvierat OHyAb.
                                    V súlade s ustanoveniami článku 10 nariadenia Spolkového ministerstva vnútra zo 16. decembra 2016 nesmú byť tieto výrobky predmetom obchodu s členskými štátmi Európskej únie.
                                 
                              
                           (*1)  Vykonávacie nariadenie Komisie (EÚ) 2015/1375 z 10. augusta 2015, ktorým sa ustanovujú osobitné predpisy na úradné kontroly trichinel v mäse (Ú. v. EÚ L 212, 11.8.2015, s. 7).“"
                        
                     
                  
                        2.
                     
                     
                        Bod 7 sa vypúšťa.
                     
                  
         
            Článok 2
            Toto rozhodnutie je vyhotovené v dvoch exemplároch a podpísané spolupredsedami alebo inými osobami oprávnenými konať v mene zmluvných strán poľnohospodárskej dohody.
         
         
            Článok 3
            Toto rozhodnutie nadobúda účinnosť dňom jeho prijatia.
            Uplatňuje sa so spätnou účinnosťou od 1. januára 2017.
         
         
            V Berne 12. júna 2018
            
               
                  Za Európsku úniu
               
               
                  vedúci delegácie
               
               Koen VAN DYCK
            
            
               
                  Za Švajčiarsku konfederáciu
               
               
                  vedúci delegácie
               
               Hans WYSS
            
         
         
            (1)  Ú. v. ES L 114, 30.4.2002, s. 132.
         
            (2)  Rozhodnutie Spoločného veterinárneho výboru č. 2/2003 zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami z 25. novembra 2003, ktorým sa dopĺňajú dodatky 1, 2, 3, 4, 5, 6 a 11 prílohy 11 k dohode (Ú. v. EÚ L 23, 28.1.2004, s. 27).
         
            (3)  Rozhodnutie Spoločného veterinárneho výboru č. 1/2015 zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami z 17. decembra 2015 o zmene dodatkov 1, 2, 3, 4, 5, 6, 7, 10 a 11 prílohy 11 k dohode (Ú. v. EÚ L 337, 23.12.2015, s. 128).